ธปท.เผยทุนสำรองเพิ่มน้อย 300 ล้านเหรียญสหรัฐ
ธปท.เผยทุนสำรองประเทศเพิ่ม 300 ล้านเหรียญสหรัฐ อยู่ที่ระดับ 1.583 แสนล้านเหรียญสหรัฐ คาดเพิ่มน้อยตามเงินบาทที่เริ่มปรับอ่อนค่าลงอีกรอบ
6 พ.ย. 2558

ธปท.เผยทุนสำรองประเทศเพิ่ม 300 ล้านเหรียญสหรัฐ อยู่ที่ระดับ 1.583 แสนล้านเหรียญสหรัฐ คาดเพิ่มน้อยตามเงินบาทที่เริ่มปรับอ่อนค่าลงอีกรอบ
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่30 ต.ค.ที่ผ่านมาว่า เพิ่มขึ้น 300 ล้านเหรียญสหรัฐ หรือประมาณ 1.06 หมื่นล้านบาท หากคิดอัตราแลกเปลี่ยนเงินบาทเปิดตลาดเช้านี้ที่ระดับ 35.58 บาท/เหรียญสหรัฐ จากระดับ 1.580 แสนล้านเหรียญสหรัฐ หรือ ประมาณ 5.627 ล้านล้านบาท ในสัปดาห์ก่อนหน้าเพิ่มเป็น 1.583 แสนล้านเหรียญสหรัฐ หรือ ประมาณ 5.635 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.21 หมื่นล้านเหรียญสหรัฐลดลง 200 ล้านเหรียญสหรัฐ จาก 1.23 หมื่นล้านเหรียญสหรัฐในสัปดาห์ก่อน ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.704 แสนล้านเหรียญสหรัฐ
นักค้าเงินธนาคารพาณิชย์ ระบุว่า สาเหตุที่ทุนสำรองเพิ่มน้อยลงน่าจะเป็นผลจากเงินบาทเริ่มกลับปรับอ่อนลงอีกครั้ง จากช่วงก่อนหน้านี้เงินบาทเคลื่อนไหวที่ระดับ 35.20 บาท/เหรียญสหรัฐ ปัจจุบันเคลื่อนไหวในกรอบประมาณ 35.50/70 บาท/เหรียญสหรัฐ ทำให้เมื่อตีมูลค่าเป็นเงินเหรียญสหรัฐแล้วเพิ่มเพียงเล็กน้อย อย่างไรก็ดีเงินบาทยังเคลื่อนไหวในทิศทางเดียวกับสกุลเงินในภูมิภาค
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.576 ล้านล้านบาท เพิ่มขึ้นจากสัปดาห์ก่อนหน้าที่ 1.529 ล้านล้านบาท โดยสภาพคล่องยังอยู่ในระดับที่เพียงพอต่อความต้องการของกิจกรรมทางเศรษฐกิจ